Maantieteellisten merkintöjen ja alkuperänimityksen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 114 , 15/05/2002 s. 0016 - 0020



Maantieteellisten merkintöjen ja alkuperänimityksen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2002/C 114/08) Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN (x) SMM ( ) Asiakirjan kansallinen numero: 6/2000 1. Jäsenvaltion toimivaltainen viranomainen Nimi: Ministero delle Politiche agricole e forestali Osoite: Via XX Settembre, 20, I-00187 Roma Puhelin (39-06) 481 99 68 Faksi (39-06) 42 01 31 26 2. Hakijaryhmittymä 2.1 Nimi: Consorzio Salumifici Artigiani Vicentini 2.2 Osoite: Via Enrico Fermi, 134, I-36100 Vicenza 2.3 Kokoonpano: tuottaja/jalostaja 3. Tuotelaji: Lihavalmisteet - luokka 1.2. 4. Eritelmä (yhteenveto 4 artiklan 2 kohdan edellytyksistä): 4.1 Nimi: Soprèssa Vicentina 4.2 Kuvaus: Soprèssa Vicentina on suuri tai keskikokoinen suoleen tehty raakakypsennetty kestomakkara, jonka valmistukseen on käytetty sianruhon arvokkaimpia osia. Kuluttajille myytäessä Soprèssa Vicentina -makkaralla on seuraavat ominaisuudet: Fyysiset ominaisuudet Ulkonäkö: Lieriön muotoinen, sidottu pituussuunnassa värjäämättömällä, mahdollisesti joustavalla langalla (pitkittäissidonta) ja sen päällä olevilla, samasta materiaalista tehdyillä poikittaisilla renkailla makkaran koko pituudelta. Sitomiseen ei saa käyttää verkkoa. Jos tuote sisältää valkosipulia, värillisen langan käyttö sallitaan, mutta ainoastaan pääteosassa (silmukassa). Renkaiden välinen etäisyys on noin 2-4 senttimetriä, ja niiden lukumäärän on oltava vähintään kolme. Ulkopintaa peittää vaalea patina, joka kehittyy luonnollisesti raakakypsytyksen aikana. Leikkauspinta: Makkaramassa on sekä kiinteää että pehmeää. Rasvahiukkaset ovat jakautuneet viipaleessa lihaskudoksen ympärille siten, että tuote säilyy pehmeänä myös kauan kestävän raakakypsytyksen aikana. Viipaleessa värit ovat aavistuksen verran himmeitä, rasva ja lihaskudos eivät eroa selvärajaisesti toisistaan, ja viipale on keskimääräisen rakeinen. Kemialliset ominaisuudet Kokonaisvalkuaisainepitoisuus on yli 15 %, rasvaa on 30-43 %, mineraalisuolojen määrä (tuhkapitoisuus) vaihtelee 3,5-5 %:n välillä. Vesipitoisuus on alle 55 %, pH vaihtelee 5,4-6,2:n välillä. Mikrobiologiset ominaisuudet Mesofiilinen mikrobipitoisuus: pääasiassa maitobakteereja ja mikrokokkisukuisia bakteereja. Aistinvaraiset ominaisuudet Tuoksu: mausteinen, mahdollisesti yrtintuoksuinen, toisinaan valkosipulilla maustettu; Maku: hienovarainen, hieman makea, pippurinen tai valkosipulinen; Väri: vaaleanpunainen, punaiseen vivahtava; Rakenne: keskimääräisen rakeinen, helposti pureskeltava. 4.3 Maantieteellinen alue: Soprèssa Vicentinan tuotantoalueena on koko Vicenzan provinssin alue. 4.4 Alkuperätodisteet: Historiasta, perinteistä ja kulttuurista puhuttaessa Soprèssa Vicentina -makkaran alkuperän vahvistavat seuraavat seikat: - Historiaan on jäänyt tarkkoja viittauksia, joista käy ilmi tämän tuotantotavan alkuperäisyys kyseisellä alueella ja sen yhteys alueeseen sekä se, että tuote on ollut mukana Vicenzan alueen ruokaohjeissa sekä gastronomisessa perinteessä ja ruokaperinteessä. - Kulttuurin näkökulmasta tämä tyypillinen laatutuote on voimakkaasti sidoksissa alueeseen, ja jo 1950-luvulta lähtien on kehittynyt Soprèssa Vicentina -makkaralle omistettuja perinteisiä tapahtumia ja kansanjuhlia. Tällä hetkellä Valli de Pasubion kunnassa elokuun toisella viikolla vietettävä tapahtuma on kaikkein merkittävin provinssin ja maakunnan näkökulmasta katsottuna. - Alueella toimii jalostajia, joilla on käytössään pieniä teurastus- ja valmistuslaitoksia, joissa käytetään paikallisten maatilojen sikoja, ja he pitävät näin yllä Soprèssa Vicentinan perinteistä valmistusmenetelmää, joka on Vicenzan talonpoikaisperinteelle tyypillinen. - Jäljitettävyys - Puhuttaessa SAN-tuotteiden alkuperän valvonnasta sen todistaminen, että Soprèssa Vicentina on peräisin rajatulta tuotantoalueelta, kuuluu kohdan 4.7 mukaisesti valvontaelimelle useiden sellaisten velvoitteiden perusteella, joihin tuottajat velvoitetaan koko tuotantoprosessin ajan. Nämä velvollisuudet, joilla varmistetaan tuotteen jäljitettävyys jokaisessa tuotantovaiheessa (sikojen kasvatus, teurastus, lihan jalostus ja valmistus, kypsytys ja pakkaaminen) ja jotka takaavat, että tuotteen raaka-aineet ovat peräisin yksinomaan tuotantoalueelta ja että niiden jalostaminen on tapahtunut samalla rajatulla alueella, ovat pääpiirteissään seuraavat: a) tuottajat/jalostajat kirjoittautuvat ensin varta vasten laadittuihin luetteloihin (tilaluettelo, teurastusluettelo, jalostus- ja/tai kypsytyslaitosten luettelo), jotka valvontaelin on pannut alulle ja joita se myös pitää yllä ja ajan tasalla; b) porsaiden reidet tatuoidaan 30 päivän sisällä syntymästä; c) tuottajat/jalostajat kirjaavat valvontaelimen ensin vahvistamiin luetteloihin aikajärjestyksessä sika- tai tuote-erien määrät edellä mainitun tuotantoprosessin eri vaiheissa; d) loppukäsittelijät ilmoittavat valvontaelimelle ne tuote-erät, jotka ovat valmiita kulutukseen; e) ennen kuin tuote tuodaan markkinoille kulutettavaksi, kaikki pakatut ja etiketillä varustetut tuote-erät varmennetaan suojatulla alkuperänimityksellä "Soprèssa Vicentina". 4.5 Valmistusmenetelmä: Sikojen kasvatus: Soprèssa Vicentinan tuotannossa raaka-aineena käytetään sianlihaa, jonka on oltava peräisin sellaisista eläimistä, jotka ovat syntyneet ja jotka on kasvatettu Vicenzan provinssin alueella sijaitsevilla karjatiloilla. Geneettisiltä ominaisuuksiltaan hyväksyttävien eläinten on edustettava perinteisiä rotuja, kuten Large White, Landrace ja Duroc, puhtaina tai risteytettyinä; geneettisesti muunneltuja eläimiä ei hyväksytä. Rotujen on oltava kirjattuja Italian kantakirjaan tai niihin ulkomaisiin kantakirjoihin, jotka Italian kantakirjassa tunnustetaan, ja niiden on sovelluttava Italian kantakirjan mukaisesti raskaiden sikojen tuotantoon. Kasvatettavien sikojen on pystyttävä saavuttamaan huomattava paino teurastushetkeen mennessä (teuraspaino 130 kg). Teurastus ei saa tapahtua ennen 9 kuukauden ikää, ja ikä voidaan tarkistaa sikojen reisiin 30 päivän sisällä syntymästä tatuoituun leimaan merkittyjen tietojen perusteella. Kasvatustilat ja -laitteet on eristettävä ja tuuletettava hyvin, jotta voidaan taata oikea lämpötila, optimaalinen ilmanvaihto ja vahingollisten kaasujen poisto. Lattiat on valmistettava vettä hylkivistä, lämpöä eristävistä materiaaleista, jotka eivät ole liukkaita. Ruokintatapojen vuoksi kaikkien tilojen ja välineiden korroosionkestävyyden on oltava riittävän hyvä. Myös vapaana tai osittain vapaana kasvatettuja sikoja saa käyttää. Lihaluujauhon käyttö eläinten ruokinnassa on kielletty syntymästä lihotusvaiheen alkamiseen asti. Lihotuskauden aikana on kielletty käyttämästä muita kuin maitopohjaisia eläinperäisiä elintarvikkeita. On suositeltavaa, että ravinto tarjotaan vettä - ja mikäli mahdollista, maitoheraa -lisäämällä saadun nestemäisen tai vellimäisen ravinnon muodossa. Jotta ulkoinen rasvakerros olisi mahdollisimman hyvälaatuinen, suositellaan, että linolihappoa olisi enintään 2 % ravinnon kuiva-aineesta. Yhdelle eläimelle saa antaa heraa ja kirnupiimää enintään 15 litraa päivässä. Kirnupiimällä tarkoitetaan voin valmistuksen yhteydessä syntyvää sivutuotetta ja heralla juustomassan sivutuotetta. Sikojen teurastus: Siat on teurastettava sellaisissa laitoksissa, joilla on kansallisen lainsäädännön ja EU:n lainsäädännön mukaiset hygieniaa ja terveyttä koskevat luvat ja jotka sijaitsevat alueella, jolle on annettu SAN-alueen asema. Sikojen teuraspainon on oltava vähintään 130 kiloa. Jatkojalostuksen ulkopuolelle jätetään sellaisten sikojen liha, jotka kärsivät selvistä lihassairauksista (PSE, DFD, merkit teurastusta edeltäneistä ilmeisistä tulehduksista ja traumoista), jotka eläinlääkäri toteaa teurastushetkellä. Lihanjalostus: Lihanjalostuksen ja tuotteiden kypsentämisen on tapahduttava laitoksissa, jotka sijaitsevat edellä mainitulla rajatulla alueella. Jalostuslaitoksilla on oltava kansallisen lainsäädännön ja EU:n lainsäädännön mukainen hygieniaa ja terveyttä koskeva lupa. Valmistusohje ja ainesosat: Soprèssa Vicentinan tuotannossa lähdetään liikkeelle valikoidusta puoliruhosta, josta käytetään kaikki sen arvokkaimmat osat, kuten kinkku, niska, lapa, kylki, kaularasvat ja fileeselkä. Muut ainesosat ja niiden sallitut enimmäismäärät ovat seuraavat: - suola: 2700 g/100 kg makkaramassaa, - pippuri (neljäsosiksi rouhittuna): 300 g/100 kg makkaramassaa, - hienoksi jauhetut mausteet (kaneli, neilikka ja rosmariini): 50 g/100 kg makkaramassaa, - valkosipuli: 100 g/100 kg makkaramassaa, - sokeri: 150 g/100 kg makkaramassaa, - kaliumnitraatti sallituissa rajoissa. Valmistusmenetelmä: Valmistusmenetelmä on seuraavanlainen: Sikojen puoliruhot leikellään ja paloja jäähdytetään 0 + 3 °C lämpötilassa vähintään 24 tunnin ajan. Sen jälkeen tapahtuu luidenpoisto, puhdistus ja jänteidenpoisto. Valikoidut lihapalat jauhetaan lihamyllyssä käyttäen suukappaleita, joiden reikien läpimitta on 6-7 mm. Jauhettuun lihamassaan, jonka lämpötila on 3-6 °C, lisätään muut aineet, jotka on jo sekoitettu keskenään. Lisäksi massaan voidaan sekoittaa käymisen käynnistäviä alkuperäisiä mikrobivalmisteita. Sen jälkeen massa sekoitetaan perusteellisesti niin, että rasva sekoittuu lihaskudokseen. Sekoittaminen lopetetaan juuri ennen kuin rasva liisteröityy. Näin työstetty makkaramassa syötetään luonnonsuoleen, ja makkaran läpimitaksi tulee vähintään 8 cm. Makkaroiden valmistushetkellä niiden painoluokat ovat: 1-1,5 kg, 1,5-2,5 kg, 2,5-3,5 kg ja 3,5-8 kg. Kuivatus: Kuivatus tapahtuu seuraavasti: a) valutus 12 tunnin ajan 20-24 °C:n lämpötilassa; b) 4-5 päivää kestävä kuivatus alenevassa lämpötilassa, 22-24 °C:sta 12-14 °C:n lämpötilaan. Kypsytys: Soprèssa Vicentinan kypsytysaika, jossa on mukana myös valutus- ja kuivausaika, vaihtelee makkaran painon mukaan: vähintään 60 päivää, jos makkaran paino on 1-1,5 kg, vähintään 80 päivää, jos makkaran paino on 1,5-2,5 kg, vähintään 90 päivää, jos makkaran paino on 2,5-3,5 kg, vähintään 120 päivää, jos makkaran paino on 3,5 kg-8 kg. 4.6 Yhteys maantieteelliseen alkuperään: Soprèssa Vicentinalla on kiinteä yhteys ympäristöönsä kaikissa valmistusvaiheissa. Tälle alempien Dolomiittien, Colli Berici -kukkuloiden ja Asiagon ylätasangon rajaamalle maantieteelliselle alueelle ominainen ilmasto ja ilman laatu vaikuttavat sekä karjankasvatuksen eri vaiheisiin että tuotteiden kypsytykseen, mistä syntyy Soprèssa Vicentinalle tyypillinen ja vain sille ominainen maku, tuoksu ja aromi. Inhimillisten tekijöiden osalta kyseisen tuotteen yhteydestä sen ympäristöön todistavat tuotantoalueella Vicenzan seudulla lukuisat perinteisesti toimivat viljelijät ja/tai käsityöläiset, jotka käyttävät erityisiä menetelmiä sikojen kasvatuksessa, sianlihan jalostuksessa ja siitä valmistettujen tuotteiden kypsytyksessä. He ovat kehittäneet Soprèssa Vicentinasta ainutlaatuisen tuotteen, jonka valmistusmenetelmä on säilynyt lähes muuttumattomana näihin päiviin saakka. Yhteys ympäristöön ilmenee erityisesti raaka-aineen ominaisuuksista, joihin vaikuttaa sikojen lihotukseen perinteisesti käytetyn, lähes yksinomaan kyseiseltä alueelta peräisin olevaan korkealaatuiseen viljaan perustuvan ravinnon koostumus. Lisäksi raaka-aineen yhteys alueeseen on sidoksissa siihen, että ravinnossa käytetään ensisijaisesti vellimäisessä muodossa syötettyä heraa, joka on juustonvalmistuksen sivutuote. Kyseessä on vanha perinteinen käytäntö, josta on todisteena se, että Vicenzan provinssi on kahden huomattavan SAN-juuston (Asiago ja Grana Padano) valmistusaluetta. Kahden edellä mainitun SAN-juuston valmistukseen tarkoitetun maidon käsittelyn sivutuotteena saadaan heraa. Sen ominaisuuksiin vaikuttavat suuresti maidon ja erityisesti juuston valmistukseen tarvittavien ainesosien erotusprosessin ominaisuudet. Käyttämättä jääneiden ainesosien ominaisuudet vaikuttavat näin ollen luonnollisesti heran laatuun. Vicenzan alueen tiloilla käytetään tällaista heraa sen erityisominaisuuksien vuoksi, jotka puolestaan vaikuttavat sianlihaan ja siitä myöhemmin jalostettaviin tuotteisiin. Vain vähän ravintoaineita ja erittäin runsaasti vettä sisältävän heran käyttöön liittyvät taloudelliset näkökohdat ovat aina vaikuttaneet siihen, että juuri tällä alueella on perinteisesti käytetty kyseisten juustojen valmistuksesta saatavaa heraa Soprèssa Vicentinan valmistukseen tarkoitettujen sikojen ruokinnassa. Soprèssa Vicentinan yhteys ympäristöön ilmenee myös siitä, että Vicenzan provinssissa toimii pieniä teurastus- ja jalostuslaitoksia, joissa jalostetaan paikallisilta tiloilta peräisin olevaa sianlihaa. Ne ovat vuodesta toiseen säilyttäneet Soprèssa Vicentinan perinteisen valmistusmenetelmän, joka on luonteenomainen Vicenzan alueen ruokaperinteelle. Kypsytykseen vaikuttavat lämpötilan vaihteluista johtuvat ilman kosteusolosuhteet. Ne aiheuttavat suoleen täytetyn makkaramassan ensimmäisen ja toisen käymisprosessin. Edellä mainittu yhteys ympäristöön niin fyysisten kuin inhimillistenkin tekijöiden osalta on antanut tuotteelle erityisominaisuudet, jotka ovat aina erottaneet Vicenzan alueella valmistetun Soprèssa-makkaran kaikista muilla alueilla valmistetuista vastaavanlaisista tuotteista. Tämä käy ilmi myös historiallisista kirjallisuusviitteistä. 4.7 Valvontaelin: Nimi: CSQA Osoite: Via San Gaetano, I-36016 Thiene (VI) 4.8 Merkintä: Nimitystä "Soprèssa Vicentina DOP" ei saa kääntää, ja se on merkittävä etikettiin selkein ja lähtemättömin kirjaimin. "Soprèssa Vicentina DOP"-merkki on merkittävä etikettiin graafista ulkoasua koskevan ohjeen, eli eritelmän liitteen A, ohjeiden mukaisesti. 4.9 Kansalliset vaatimukset: - EY N:o: G/IT/000145/00.07.19. Täydellisen asiakirjan vastaanottopäivä: 18. helmikuuta 2002.